Ligte vanaand weer afArgieffoto ter illustrasie. (Foto: Janosch Diggelmann/Unsplash) Eskom het Maandag aangekondig dat fase 2-beurtkrag weer van 17:00 tot 22:00 ingestel word. Dit is weens die druk waaronder die kragnetwerk verkeer nadat opwekkingseenhede by die Majuba- en Medupi-kragstasie onklaar geraak het. “Drie opwekkingseenhede sal na verwagting teen vanaand in diens gestel word, wat die druk effens sal verlig,” sê Eskom. “Eskom sal voortgaan om die stelsel noukeurig te monitor.” Minstens 2 246 MW word aan beplande instandhouding afgestaan, terwyl nog 15 847 MW kapasiteit weens ander probleme nie beskikbaar is nie. “Die aanbreek van die winter bring ŉ groter vraag na elektrisiteit mee, wat deurlopend tot kapasiteitsbeperkings sal lei – veral tydens piektye soggens (05:00 tot 09:00), laatmiddag en saans (16:00 tot 22:00).” Eskom sê hy monitor die kragnetwerk voortdurend met die doel om beurtkrag daarvolgens aan te pas.